ms dhoni, rohit sharma recommended jasprit bumrah bowling penultimate over: virat kohli
వారి సలహా మేరకే బుమ్రా ఏడో ఓవర్ వేశాడు
డెత్ ఓవర్ స్పెషలిస్ట్ అయిన బుమ్రా ఆఖరి ఓవర్ కాకుండా ఏడో ఓవరే ఎందుకు బౌలింగ్ చేశాడో కోహ్లి చెప్పాడు. వారిద్దరి సలహాతోనే అలా చేయించామన్నాడు.
| Updated:
Nov 8, 2017, 12:21PM IST
న్యూజిలాండ్&zwnj;తో జరిగిన మూడో టీ20లో భారత్ 6 పరుగుల తేడాతో అద్భుత విజయాన్ని సాధించింది. కివీస్&zwnj;ను కట్టడి చేసిన బౌలర్లు 67 పరుగుల లక్ష్యాన్ని కాపాడారు. 8 ఓవర్లకు కుదించిన ఈ మ్యాచ్&zwnj;లో భారత విజయంలో బౌలర్లు, ఫీల్డర్లు కీలక పాత్ర పోషించారు. బౌలింగ్ ఆర్డర్లో మార్పు కూడా కివీస్&zwnj;ను ఒత్తిడిలో నెట్టడానికి ఉపయోగపడింది. భువనేశ్వర్ కుమార్ తన రెండు ఓవర్ల కోటాను ముందే వినియోగించుకోగా... బుమ్రా ఆఖరి ఓవర్ వేస్తాడని అందరూ భావించారు.
కానీ అనూహ్యంగా కోహ్లి ఏడో ఓవర్లోనే బంతిని బుమ్రా చేతికి ఇచ్చాడు. ఈ వ్యూహం ఫలితాన్ని ఇచ్చింది. రెండు ఓవర్లలో కివీస్ విజయానికి 29 పరుగులు అవసరం కాగా, తొలి బంతికే బుమ్రా నికోలస్&zwnj;ను పెవిలియన్&zwnj;కు పంపాడు. ఆ ఓవర్లో పది పరుగులు రాబట్టిన కివీస్ చివరి బంతికి మరో వికెట్ కోల్పోయింది. బ్రూస్&zwnj;ను ధోనీ, హార్దిక్ అద్భుతంగా రనౌట్ చేశారు. దీంతో చివరి ఓవర్&zwnj;కు ముందు న్యూజిలాండ్ ఒత్తిడికి లోనైంది.
బుమ్రాతో ఏడో ఓవర్ వేయించాలనే ఆలోచన రోహిత్ శర్మ, మహేంద్ర సింగ్ ధోనీది అని మ్యాచ్ అనంతరం విరాట్ కోహ్లి తెలిపాడు. చివరి ఓవర్లో సాధించాల్సిన రన్ రేట్ ఎక్కువగా ఉంటే కివీస్ గెలుపు కష్టం అవుతుందని భావించాం. అందుకే బుమ్రాకు ఏడో ఓవర్ బౌలింగ్ ఇచ్చాం. పాండ్య ఆఖరి ఓవర్ వేశాడని కెప్టెన్ చెప్పాడు.
మూడో టీ20 చివరి ఓవర్లో గ్రాండ్&zwnj;హోమ్ బంతిని బలంగా బాదాడు. దాన్ని అందుకునే ప్రయత్నంలో పాండ్య చేతికి దెబ్బతగిలింది. నొప్పితో విలవిల్లాడు. ఆ టైంలో కోహ్లి కంగారు పడ్డాడు. కానీ పాండ్య మాత్రం ఫర్వాలేదు.. మీరేం కంగారు పడొద్దు నేను సరిగానే బౌలింగ్ చేస్తాననే విరాట్&zwnj;కు భరోసా ఇచ్చాడు. అన్నట్టుగానే కివీస్&zwnj;ను కట్టడి చేసి జట్టుకు విజయాన్ని అందించాడు.
ముంబై ఇండియన్స్ కెప్టెన్&zwnj; అయిన రోహిత్ శర్మకు బుమ్రాను ఆఖరి ఓవర్లలో ఎలా వాడుకోవాలో బాగా తెలుసు. ఈ ఏడాది ఐపీఎల్ ఫైనల్లోనూ చివరి రెండు ఓవర్లలో పుణే విజయానికి 23 పరుగులు అవసరం కాగా, 19వ ఓవర్&zwnj;ను బుమ్రాతో వేయించాడు. ఆ ఓవర్లో ఒక సిక్సర్ సహా బుమ్రా 12 పరుగులే ఇచ్చాడు. చివరి ఓవర్లో పుణేకు 11 పరుగులు అవసరమైన దశలో జాన్సన్ మూడు వికెట్లు తీసి ముంబైకి విజయాన్ని అందించాడు.